Innocentius VII was die 204de pous van die Rooms-Katolieke Kerk van 1404 tot 1406 in Rome gedurende die Westerse Skisma. Tydens sy bewind het Teenpous Benedictus XIII in Avignon regeer. Pous Innocentius VII is gebore as Cosimo de’ Migliorati in 1336 in Sulmona, Italië. Hy onderskei homself as regsgeleerde in sowel siviele as kerkreg. Hy doseer regte aan die universiteite van Perugia en Padua. Sy leermeester Giovanni da Legnano stuur hom na Rome waar Pous Urbanus VI hom in die kurie aanstel. Die pous stuur hom vir tien jaar na Engeland as pouslike belastinggaarder. In 1386 maak die pous hom biskop van Bologna en op 5 Desember 1387 aartsbiskop van Ravenna. Op 18 Desember 1389 maak Pous Bonifatius IX hom kardinaal-priester van Santa Croce in Gerusalemme en in 1396 word hy Camerlengo (kamerheer) van die Rooms-Katolieke Kerk. Op 17 Oktober 1404 volg hy Pous Bonifatius IX op en word gekroon op 11 November 1404. Hy regeer tot sy dood op 6 November 1406 en word opgevolg deur Pous Gregorius XII. Die naam ‘Innocentius ’ beteken 'onskuldige'. Toe Pous Bonifatius IX sterf, was 'n delegasie van Teenpous Benedictus XIII in Rome aanwesig.